Къардэн Мухьэмэд Хьэсанэ и къуэр
Дунейм ехыжащ журналист цIэрыIуэ, жылагъуэ Iуэхузехьэ, Къэрэшей-Шэрджэс Республикэм и Журналистхэм я зэгухьэныгъэм и унафэщIу илъэси 10-м щIигъукIэ щыта Къардэн Мухьэмэд Хьэсанэ и къуэр.
Мухьэмэд Хьэбэз районым хыхьэ Али-Бэрдыкъуэ къуажэм 1935 гъэм жэпуэгъуэм и 11-м къыщалъхуащ. Зауэм, зауэ нэужь илъэс гугъухэм зи сабиигъуэри щIалэгъуэри хиубыдахэм ящыщщ Мухьэмэд. Арами, щIэныгъэм хуэпабгъэ щIалэм емыджэу зыкъигъэнакъым. Къуажэ курыт еджапIэ нэужьым абы диплом плъыжькIэ къиухащ Черкесск дэт педучилищэр. АдэкIэ Къардэныр щIотIысхьэ Пятигорск дэт къэрал пединститутым. ИужькIэ къуажэ школым къегъэзэжри, сабийхэм урысыбзэмрэ литературэмрэ ярегъэдж.
Хэлъэт зиIэ щIалэ гумызагъэр Хьэбэз районым и комсомол конференцым и делегату хах. Мухьэмэд абы пэмыплъагъэххэу, делегатхэм Iэ хуаIэтри, райкомым и секретару хах. Куэд мыщIэу партым и обкомым идеологиемкIэ и къудамэм и инструктор IэнатIэр къыхуагъэфащэ.
А къулыкъум щыпкъэу илъэситхукIэ пэрыта нэужь, Мухьэмэд обкомым и япэ секретарым зыхуигъэзащ КПСС-м и ЦК-м и парт еджапIэ нэхъыщхьэу Москва дэтым ягъэкIуэну. ИкIи и лъэIур къыхуащIэри, и щIэныгъэм абы щыхигъэхъуауэ щытащ Къардэным. Ар къиуха нэужь IуэхущIапIэ зэхуэмыдэхэм я унафэщIу лэжьащ, дзыхь къыхуащIа IэнатIэр зэрыригъэфIэкIуэным, цIыхубэм я губгъэн къызэримыхьыным яужь ит зэпыту.
АдыгэбзэкIэ къыдэкI «Ленин нур» республикэ газетым и редактор нэхъыщхьэу, республикэ телевиденэм и унафэщIу, КъШР-м и Журналистхэм я союзым и тхьэмадэу щыткIэрэ, лъэпкъ журналистикэм зиужьыным хэлъхьэныгъэшхуэ хуищIащ Къардэн Мухьэмэд. Абы и тхыгъэ купщIафIэ куэд республикэ, куей газетхэм, «Журналист» журналым къытрадзащ.
Мухьэмэд зыцIыхуу щытахэм ар ягу къинащ зи IэщIагъэм хуэIэижь, цIыхум пщIэ хуэщIыныр зи хьэл нэхъыщхьэ адыгэлI щыпкъэу.
Къардэн Мухьэмэд и лэжьыгъэфIыр гулъытэншэ хъуакъым. Абы къыхуагъэфэщащ дамыгъэ лъапIэхэр, абыхэм ящыщщ Урысей Федерацэм и Президентым и УказкIэ кърата Зэныбжьэгъугъэм и Орденыр.
Къардэн Мухьэмэд Хьэсанэ и къуэм и фэеплъыр ди гум илъынущ.
КъБР-м и Журналистхэм я зэгухьэныгъэр, «Черкес хэку»,
«Адыгэ псалъэ», «Адыгэ макъ» газетхэм я лэжьакIуэхэр,
Шэржэс Адыгэ Хасэ, Къэбэрдей Адыгэ Хасэ.
